Roh Tae-woo

Roh Tae-woo (1932–2021) var en sørkoreansk general og politiker. Han var Sør-Koreas president fra 1987 til 1993. Han tilhørte Det demokratiske rettferdighetsparti, som var knyttet til militærdiktaturet i landet, men vant det første virkelig frie og rettferdige presidentvalget i 1987 og gjennomførte demokratiske reformer. Lest 16. mai 2024. 

 Liv og virke 
Han vokste opp i landsbyen Dalseong ved Daegu. Familien var bønder og lavere tjenestemenn. Han mistet faren tidlig i en bilulykke. Med sin onkels hjelp fikk han høyere skolegang og viste seg som en pliktoppfyllende elev.

 Militær karriere 
Han innkalt som vernepliktig soldat under Koreakrigen, og etter krigen gikk han det sørkoreanske militærakademiet, der Chun Doo-hwan var blant klassekameratene. Roh tjenestegjorde som oberstløytnant i Vietnamkrigen, der sørkoreanerne kjempet på sørvietnamesernes og amerikanernes side, etter hvert som kommandant for de sørkoreanske troppene.

Roh var nokså ukjent for offentligheten i 1979, da han støttet Chun Doo-hwans militærkupp. Chun forsvarte senere militærkuppet med at det hadde vært nødvendig for å beskytte Sør-Korea mot et angrep fra Nord-Korea, i det som var en politisk ustabil periode for landet, etter at president Park Chung-hee hadde blitt myrdet.

Da general Roh pensjonerte seg fra militæret i 1981, ble han utnevnt av Chun til minister for nasjonal sikkerhet og utenrikssaker. Han ble senere idrettsminister, innenriksminister og leder i arrangørkomitéen for de olympiske sommerlekene i Seoul i 1988.

 President og påfølgende rettsoppgjør 
Chun utså Roh som sin etterfølger i 1987, noe som førte til store protester. Roh distanserte seg fra Chun og imøtekom opposisjonens krav om demokratiske reformer. Fordi opposisjonen ikke greide å samle seg bak én kandidat, klarte Roh, til manges overraskelse, å vinne presidentvalget. Han fikk imidlertid ikke mer enn 36,6 prosent av stemmene, og Rohs parti, Det demokratiske rettferdighetspartiet, fikk heller ikke flertall i Sør-Koreas nasjonalforsamling. Han hadde derfor et begrenset handlingsrom som president.

Roh la som president vekt på demokratiske, sosiale og økonomiske reformer som kunne stabilisere landet. Han stod for en hard linje overfor Nord-Korea, men da andre kommunistregimer falt, blant annet i Sentral- og Øst-Europa, var han raskt ute med å normalisere det diplomatiske forholdet til disse landene og fremme handel.

I 1990 klarte han å få sitt eget parti og opposisjonspartiene ledet av Kim Young-sam og Kim Jong-pil til å forene krefter i et bredt høyreparti, Det demokratisk-liberale parti.

Sør-Koreas nye grunnlov forbød presidenten å sitte mer enn én femårsperiode. Roh gikk av som president i 1993.

I 1995 ble Chun, Roh og andre ansvarlige stilt for retten for militærkuppet i 1979 og den voldelige undertrykkelsen av demonstranter for demokrati i Gwangju i 1980, der 240 mennesker ble drept. Chun ble først dømt til døden, og Roh til mer enn 22 års fengsel, men i ankerettssaken ble straffene redusert til henholdsvis livstid i fengsel og 17 års fengsel. Begge ble benådet av president Kim Young-sam i desember 1997, etter anbefaling fra den nyvalgte presidenten Kim Dae-jung, som selv hadde vært opposisjonell.

Roh døde i Seoul i 2021, 88 år gammel.Ex-President Roh Tae-woo dies, =The Korea Times, 2021-10-26, lest 2021-10-26Former President Roh Tae-woo dies at 88

 Fotnoter 

 Referanser 

 Eksterne lenker 


Kategori:Sørkoreanske presidenter
Kategori:Personer fra Daegu
Kategori:Sørkoreanere dømt for forbrytelser
Kategori:Personer dømt for økonomisk kriminalitet